

REPUBLIKA HRVATSKA

VUKOVARSKO-SRIJEMSKA ŽUPANIJA

**msotw9_temp0OPĆINA TOVARNIK**

**NAČELNICA OPĆINE**

KLASA:320-01/19-01/8

URBROJ:2188/12-03/01-19-1

Tovarnik, 12. travnja 2019.

Temeljem članka 13. i članka 19. Programa potpora poljoprivredi na području Općine Tovarnik za 2019. godinu ( Službeni vjesnik Vukovarsko-srijemske županije broj 30/2018 ), načelnica Općine Tovarnik objavljuje

**JAVNI POZIV**

**za podnošenje zahtjeva za dodjelu potpora male vrijednosti u poljoprivredi u 2019. godini temeljem Uredbe *de minimis* u sklopu Mjere 9: Program sufinanciranja zapošljavanja djelatnika**

**Članak 1.**

Korisnici potpora mogu biti poljoprivredna gospodarstva ( OPG, obrt, d.o.o., udruga ili braniteljska zadruga koja se primarno bavi poljoprivrednom proizvodnjom ) sa sjedištem, odnosno prebivalištem na području Općine Tovarnik. Poljoprivredno gospodarstvo mora biti upisano u sustav PDV-a.

Ukupni proračunski trošak Općine Tovarnik za ovu mjeru je 115.000,00 kn.

Sufinancira se zapošljavanje novih djelatnika s Hrvatskog zavoda za zapošljavanje s kojima je sklopljen Ugovor o radu najranije 01.01.2019. godine na rok od 6 ili više mjeseci ili na neodređeno vrijeme.

Iznos potpore je 60% bruto plaće do maksimalnog iznosa bruto plaće od 5.000,00 kn, ukoliko se radi o zapošljavanju osobe izvan vlastitog kućanstva/gospodarstva, a 40% ukoliko se radi o zapošljavanju unutar vlastitog kućanstva/gospodarstva.

Ukoliko se radi o sezonskom zapošljavanju na rok od 3 do 6 mjeseci potpora je 40% bruto plaće do maksimalnog iznosa bruto plaće od 5.000,00 kn.

Po jednom poljoprivrednom gospodarstvu sufinancira se zapošljavanje jednog djelatnika, a ako se radi o sezonskom zapošljavanju, maksimalno dva djelatnika, koji su s područja Općine Tovarnik.

Iste odredbe primjenjuju se i kod samozapošljavanja na vlastitom poljoprivrednom gospodarstvu, ali samo u slučaju samozapošljavanja na neodređeno vrijeme. U tom slučaju iznos potpore je 50% bruto plaće do maksimalnog iznosa bruto plaće od 5.000,00 kn.

**Članak 2.**

Pozivaju se poljoprivredna gospodarstva sa sjedištem, odnosno prebivalištem na području Općine Tovarnik **da podnesu zahtjeve za dodjelu potpore** iz članka 1. ovog Javnog poziva.

Zahtjev, koji je sastavni dio ovog Javnog poziva, podnosi se na obrascu:

- **PMV-1**; Zahtjev za dodjelu potpore male vrijednosti u

poljoprivredi u 2018. godini

Obrazac zahtjeva može se dobiti u Općini Tovarnik, A.G.Matoša 2, Tovarnik ili na web stranici Općine Tovarnik.

**Uz zahtjev je potrebno dostaviti sljedeću dokumentaciju:**

1. Rješenje o upisu u registar poljoprivrednih gospopdarstava

2. Potvrdu o ulasku u sustav PDV-a

3. Ugovor o radu s novozaposlenim djelatnikom

4. prijave na zdravstveno i mirovinsko za novozaposlenog djelatnika

5. osobne iskaznice nositelja gospodarstva i djelatnika za kojega se traži

potpora

6. potvrda HZZZ o razdoblju provedenom u evidenciji nezaposlenih

( za djelatnika )

7. potvrdu porezne uprave o stanju duga

8. IBAN **žiro-računa,** a nakon odobrenja potpore i

1. Bjanko zadužnicu na iznos od 50.000,00 kn
2. JOPPD obrazac i izvod iz banke ( služe kao dokaz da je plaća isplaćena ) – do 20. u mjesecu za svaki mjesec

Zahtjevi se dostavljaju poštom ili osobno u zatvorenim omotnicama, na adresu

**Općina Tovarnik**

**A.G.Matoša 2**

**32249 Tovarnik,** s naznakom

**„Zahtjev za dodjelu potpore u poljoprivredi - zapošljavanje“,**

**- ne otvaraj-**

**Zahtjevi se zaprimaju od 12. travnja 2019. godine do iskorištenja sredstava.**

Općina Tovarnik može zatražiti nadopunu dokumentacije.

**Članak 3.**

Djelatnika za kojega se traži potpora potrebno je zadržati na poslu onoliko mjeseci za koliko je potpora zatražena, odnosno odobrena. U suprotnom, potrebno je vratiti sav do tada uplaćen iznos potpore. U slučaju ne ispunjenja navedenih uvjeta biti će aktivirana bjanko zadužnica koju je korisnik potpore na iznos od 50.000,00 kn dužan dostaviti prije potpisivanja Ugovora o sufinanciranju s Općinom Tovarnik.

Sva dodatna prava i obveze između korisnika potpore i Općine Tovarnik biti će regulirana Ugovorom.

**Članak 4.**

**Podnositelj zahtjeva nema pravo na potporu ukoliko je istu primio iz drugih izvora.**

**Podnositelj zahtjeva nema pravo na potporu za koju je podnio zahtjev ukoliko ukupne potpore dodijeljene podnositelju zahtjeva tijekom razdoblja od tri fiskalne godine prelaze iznos od 15.000,00 EUR-a, bez obzira na izvor javnih sredstava i program po kojem je potpora dodijeljena.**

**Sukladno članku 6. Uredbe *de minimis,* podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora. Izjava se daje u svrhu provjere da potpora ne premašuje gornju granicu iz Uredbe *de minimis.***

**Članak 5.**

Općina Tovarnik je dužna korisniku potpore dostaviti obavijest da mu je dodijeljena potpora male vrijednosti sukladno Uredbi *de minimis.*

**Članak 6.**

Korisnik potpore dužan je u svakom trenutku omogućiti predstavnicima Općine Tovarnik nadzor i uvid u cilju provjere istinitosti dostavljene dokumentacije i namjenskog korištenja dodijeljenih sredstava.

**Članak 7.**

Poljoprivredna gospodarstva, odnosno njihovi nositelji, koji udovoljavaju kriterijima iz javnog poziva, a koji imaju dugovanja prema Općini Tovarnik po bilo kojoj osnovi, dužni su namiriti iznos dugovanja u roku od 15 dana od dana kada je dostavljena obavijest o potrebi namirenja duga. U protivnom potpora neće biti isplaćena.

**Članak 8.**

Općina Tovarnik zadržava pravo izmjene i poništenja ovog Javnog poziva te pri tome ne snosi nikakvu odgovornost prema podnositeljima zahtjeva glede troškova sudjelovanja.

NAČELNICA OPĆINE TOVARNIK

Ruža Veselčić-Šijaković,oec.